Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Vācijā patērētājiem ieviesīs valsts nodevu par gāzi. To paziņojusi gāzes sadales uzņēmumu organizācija “Trading Hub Europe”.

Plānots, ka valsts nodeva patērētājiem būs 2,4 centi par kilovatstundu. Ieviešot nodevu, iecerēts palīdzēt Vācijas gāzes importētājiem, kas cieš ievērojamus zaudējumus, jo nākas pirkt dārgāku gāzi ārpus Krievijas.

Nodevu plānots ieviest no 1. oktobra, taču rēķinus par gāzi tas ietekmēs vien no novembra vai decembra, ņemot vērā likumus, kas aizsargā patērētājus no cenu izmaiņām.

.

Valdība otrdien vienojās par Tieslietu akadēmijas izveidei nepieciešamo investīciju īstenošanu ar Eiropas Savienības Atveseļošanas fonda līdzekļu atbalstu, informēja Tieslietu ministrijā.

Tieslietu akadēmija būs vienots tiesnešu, tiesu darbinieku, prokuroru, prokuroru palīgu tālākizglītības mācību centrs, kā arī nodrošinās kvalifikācijas pilnveides pasākumus izmeklētājiem starpdisciplināros jautājumos, kas ir būtiski efektīvai tiesas procesu norisei. Tieslietu ministrijā norādīja, ka Tieslietu akadēmija ir domāta tiesu varas amatpersonām un darbiniekiem to kvalifikācijas un prasmju attīstīšanai amata pienākumu izpildes laikā, tā nebūs augstākā izglītības institūcija un tajā neiegūs kvalifikāciju.

Tieslietu akadēmija īstenos kompleksu pieeju tiesu varas profesionālo kompetenču attīstībai, attīstot gan sākotnējās mācības (tajā skaitā mācības tiesneša amata kandidātiem), gan kvalifikācijas pilnveides programmas, gan inovāciju, pētniecības un starptautiskās sadarbības kompetenci. Pateicoties Tieslietu akadēmijas izveidei, tiks nodrošināta iespēja plānot, izstrādāt un realizēt ilgtermiņa mācību programmas, kas secīgi papildina viena otru.

Saskaņā ar Transporta komisijas lēmumu, no 2022.gada 1.septembra Daugavpilī Raiņa ielas posmā no Vienības ielas līdz Mihoelsa ielai (virzienā uz Viestura ielu) tiks organizēta vienvirziena autotransporta kustība.

Daugavpils pilsētas pašvaldības Transporta komisijas funkcijas ir nodrošināt pašvaldības transporta attīstības koncepcijas izstrādāšanu un realizāciju, koordinēt pasažieru pārvadājumus pašvaldības teritorijā, risināt jautājumus par transporta plūsmu regulēšanu pašvaldības teritorijā un ceļa zīmju racionālu izvietošanu u.c., t.sk. izskatot iedzīvotāju iesniegumus un ierosinājumus saistībā ar satiksmes organizēšanu.

Jautājums par satiksmes organizēšanu Raiņa ielā, padarot šo ceļa posmu drošāku autobraucējiem un gājējiem, tika skatīts jau vairakkārt. Satiksme šajā “klusā centra” daļā ir apgrūtināta daudzu iemeslu dēļ: šeit atrodas vairākas dzīvojamās mājas, tirdzniecības vietas, biroji un medicīnas iestādes, līdz ar ko vajadzība pēc auto stāvvietām ir liela. Iespēju robežās problēma tika risināta, piemēram, izbūvējot papildus stāvvietas pie Daugavpils bērnu veselības centra. Taču ar to nav pietiekami, un braucamās daļas mala pastāvīgi ir pieblīvēta ar mašīnām, līdz ar ko traucētas pārskatāmības dēļ izbraukšana no šķērsielām un dzīvojamo māju pagalmiem kļūst nedroša. Problemātiska brīžiem ir arī auto pārvietošanās virzienā no Vienības ielas uz Mihoelsa ielas pusi, jo ceļš ir visai šaurs, un, lai nesaskrietos ar pretimbraucošu mašīnu, jāmeklē “kabatas” starp pieparkotajiem auto.

Nesen jautājums atkal tika aktualizēts, un Transporta komisija pieņēma lēmumu ieviest vienvirziena kustību Raiņa ielas posmā no Vienības ielas līdz Mihoelsa ielai (virzienā no Vienības ielas uz Viestura ielas pusi). Ielas posmu blakus Centrālajai poliklīnikai, no Viestura līdz Mihoelsa ielai, par vienvirziena kustības ielu nevar pārveidot no drošības viedokļa puses, jo tajā ir divas izbrauktuves no pagalmiem, no kuriem droši var izbraukt tikai pagriežoties pa labi.

Pagrieziens no Raiņa ielas pa kreisi uz Cietokšņa ielu un uz Mihoelsa ielu centra virzienā netiek aizliegts. Kustība pa Cietokšņa un Mihoelsa ielu centra virzienā netiek aizliegta.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.